## Statut Poduzeća "Hrvatske ceste" - poduzeće za održavanje, zaštitu, rekonstrukciju i izgradnju cesta u Hrvatskoj

### NN 57/1990 (27.12.1990.), Statut Poduzeća "Hrvatske ceste" - poduzeće za održavanje, zaštitu, rekonstrukciju i izgradnju cesta u Hrvatskoj

# STATUTI JAVNIH PODUZEĆA

Na temelju člana 13. Zakona o javnim cestama ("Narodne novine",
br. 42/90), Upravni odbor Poduzeća "Hrvatske ceste" - poduzeće
za održavanje, zaštitu, rekonstrukciju i gradnju cesta u Hrvatskoj na sjednici
održanoj 16. studenog 1990, donio je

## STATUT

### Poduzeća "Hrvatske ceste" - poduzeće za održavanje, zaštitu, rekonstrukciju i izgradnju cesta u Hrvatskoj

I. OPĆE ODREDBE

1. Osnivanje

Član 1.

"Hrvatske ceste" - poduzeće za održavanje, zaštitu, rekonstrukciju
i gradnju cesta u Hrvatskoj (u daljnjem tekstu: Poduzeće) osnovano je kao
javno poduzeće Zakonom o javnim cestama, s početkom rada 1. siječnja 1991.

Član 2.

Poduzeće je pravni sljednik Republičke samoupravne interesne zajednice
za ceste Hrvatske, udruženih samoupravnih interesnih zajednica za ceste,
samoupravnih interesnih zajednica za ceste, organizacija odnosno poduzeća
za ceste Bjelovar - Radna jednica za održavanje cesta, Dubrovnik, Gospić,
Karlovac, Osijek - Radna jedinica za održavanje cesta, Pula - Radna jedinica
za održavanje cesta, Rijeka - Radna jedinica za održavanje cesta, Sisak,
Slavonski Brod, Split, Šibenik - Radna jedinica za održavanje cesta, Varaždin,
Zadar i Zagreb, organizacija odnosno poduzeća za održavanje autocesta i
objekata s naplatom posebne naknade i Zajednice organizacija za održavanje
cesta i auto-cesta Hrvatske.

2. Tvrtka

Član 3.

Tvrtka Poduzeća je: "Hrvatske ceste" - poduzeće za održavanje,
zaštitu, rekonstrukciju i gradnju cesta u Hrvatskoj.

Član 4.

Skraćena oznaka tvrtke Poduzeća je: "Hrvatske ceste", Zagreb.

3. Sjedište

Član 5.

Sjedište Poduzeća je u Zagrebu, Vončinina ulica 3.

4. Obilježja

Član 6.

Poduzeće ima pečat okruglog oblika, promjera 22 i 31 milimetar, koji
sadrži oznaku tvrtke i sjedišta Poduzeća. O pečatu Poduzeća, načinu korištenja
i čuvanju pečata odlučuje Upravni odbor.

Član 7.

Poduzeće ima znak. O obliku, sadržaju i korištenju znaka odlučuje Upravni
odbor.

5. Predstavljanje i zastupanje

Član 8.

Poduzeće predstavlja direktor Poduzeća. Poduzeće zastupa direktor Poduzeća.

Direktor je ovlašten u ime Poduzeća, bez ograničenja, zakljućčivati
ugovore i poduzimati ostale pravne radnje, te zastupati Poduzeće pred sudovima
i drugim organima.

Član 9.

Direktor može izdavati punomoći za zastupanje i potpisivanje i drugim
osobama.

Sadržaj i opseg punomoći određuje direktor. Direktor Poduzeća može dati
poruku drugoj osobi uz suglasnost Upravnog odbora Poduzeća.

Član 10.

Organizacijske jedinice Poduzeća mogu nastupati u pravnom prometu pod
tvrtkom Poduzeća samo u obnašanju poslova koii su im povjereni aktom o
unutarnjoj organizaciji Poduzeća, odlukom Upravnog odbora ili odlukom direktora
Poduzeća.

6. Djelatnost

Član 11.

Poduzeće obavlja održavanje, zaštitu, programiranje razvoja cestovne
mreže, te nadzor nad izvođenjem radova, rekonstrukciju i gradnju javnih
cesta, osim poslova projektiranja i izvođenja radova rekonstrukcije i gradnje,
upravljanje javnim cestama, osiguranje tehničko-tehnološkog jedinstva sustava
javnih cesta i osiguranje uvjeta za siguran i nesmetan promet javnim cestama
u Republici Hrvatskoj. Poduzeće može organizirati prateće djelatnosti na
cestovnom zemljištu (ugostiteljstvo, trgovina, servisi i drugo), ili obavljanje
tih djelatnosti može povjeriti drugima.

Odnos između Poduzeća i subjekata kojima se povjerava obavljanje djelatnosti
iz stava 2. ovoga člana uređuje se ugovorom.

Poduzeće može organizirati proizvodnju građevnog materijala za svoje
potrebe, a radi ekonomičnosti i racionalnosti poslova, u manjem opsegu
ili povremeno, može obavljati i prodaju građevnog materijala koji je proizvelo
drugim osobama.

Član 12.

Radi specifičnosti cestovne infrastrukture u gradu Zagrebu, Poduzeće
povjerava održavanje, zaštitu, rekonstrukciju i gradnju regionalnih i lokalnfh
cesta u gradu Zagrebu, na temelju odluke Upravnog odbora Poduzeća i uz
suglasnost ministra za promet i veze, a ovlasti i obveze iz Zakona o javnim
cestama prenosi fondu ili drugoj organizaciji osnovanoj za te poslove.
Financijska sredstva za radove na javnim cestama iz stava 1. ovoga člana
Poduzeće utvrđuje na temelju kriterija što ih donosi Upravni odbor.

Međusobni odnosi Poduzeća i fonda ili druge organizacije iz stava 1.
ovoga člana uređuju se ugovorom.

Član 13.

Radi specifičnosti cestovne infrastrukture u velikim gradovima, na temelju
odluke Upravnog odbora Poduzeća i uz suglasnost ministra za promet i veze,
Poduzeće može povjeriti održavanje, zaštitu, rekonstrukciju i gradnju regionalnih
i lokalnih cesta na njihovom području, a ovlasti i obveze iz Zakona o javnim
cestama prenijeti javnom ili drugom poduzeću osposobljenom i osnovanom
za te radove ili organizaciji koja je osnovana za obavljanje tih ili drugih
poslova iz oblasti prometa i veza.

Financijska sredstva za radove na javnim cestama iz stava 1. ovoga člana
Poduzeće će utvrditi na temelju kriterija što ih donosi Upravni odbor.

Međusobni odnosi Poduzeća i organizacije iz stava 1. ovoga člana uređuju
se ugovorom.

II. UNUTARNJA ORGANIZACIJA

Član 14.

U organiziranju poslova Poduzeća odvojeni su poslovi održavanja i zaštite
od poslova gradnje i rekonstrukcije javnih cesta. Temeljne organizacijske
jedinice za obavljanje djelatnosti Poduzeća jesu:

1. Služba održavanja

2. Služba razvoja, programiranja i planiranja

3. Služba investicija

4. Služba zajedničkih poslova i

5. Služba financija.

Upravni odbor Poduzeća, radi unapređenja rada, racionalizacije ili efikasnosti
poslovanja, može donijeti odluku o promjeni broja temeljnih organizacijskih
jedinica.

Član 15.

Radi osiguranja tehnološkog jedinstva procesa rada na održavanju i zaštiti
cesta, racionalnog i efikasnog funkcioniranja sustava javnih cesta Služba
održavanja organizira obavljanje poslova putem slijedećih tehničkih ispostava:

1. Tehnička ispostava Bjelovar

2. Tehnička ispostava Dubrovnik

3. Tehnička ispostava Gospić

4. Tehnička ispostava Karlovac

5. Tehnička ispostava Osijek

6. Tehnička ispostava Pula

7. Tehnička ispostava Rijeka

8. Tehnička ispostava Sisak

9. Tehnička ispostava Slavonski Brod

10. Tehnička ispostava Split

11. Tehnička ispostava Šibenik

12. Tehnička ispostava Varaždin

13. Tehnička ispostava Zadar

14. Tehnička ispostava Zagreb

15. Tehnička ispostava Auto-cesta I i II

16. Tehnička ispostava "Most Krk"

17. Tehnička ispostava "Tunel Ućka".

Tehničke ispostave iz stava 1. ovoga člana, kao tehnološka i ekonomska
cjelina. u okviru svoga djelokruga rada, ovlaštene su za nabavku proizvoda
i usluga i čine poseban obračun poslovanja.

Za obveze tehničkih ispostava odgovara Poduzeće. Upravni odbor Poduzeća,
radi unapređenja rada, racionalizacije ili efikasnosti poslovanja, može
donijeti odluku o promjeni broja tehničkih ispostava.

Član 16.

Temeljne organizacijske jedinice Poduzeća i tehničke ispostave nemaju
svojstvo pravne osobe

Član 17.

Poduzeće nastupa u pravnom prometu samostalno i za preuzete obveze odgovara
neograničeno. Za preuzete obveze Poduzeće odgovara imovinom poduzeća.

Član 18.

Aktom o unutarnjoj organizaciji Poduzeća detaljnije se uređuje unutarnje
ustrojstvo i način rada organizacijskih jedinica u Poduzeću.

III. POSLOVANJE

1. Imovina

Član 19.

Imovinu Poduzeća čine stvari, prava i novac.

Član 20.

Sredstva za početak rada i obavljanje djelatnosti Poduzeća osigurana
su Zakonom o javnim cestama iz sredstava (osnovna, obrtna i ostala sredstva)
subjekata iz člana 2. ovoga statuta.

2. Financijska sredstva

Član 21.

Financijska sredstva za održavanje, zaštitu, rekonstrukciju i gradnju
javnih cesta osiguravaju se Poduzeću u skladu s odredbama člana 42. Zakona
o javnim cestama.

Član 22.

Visinu naknada iz točaka 2, 5, 7, 8. i 9. člana 42. Zakona o javnim
cestama utvrđuje Upravni odbor Poduzeća. Odluke o visini naknada iz stava
1. ovoga člana objavljuju se u Narodnim novinama.

Član 23.

Ukupno ostvarena sredstva iz člana 42. Zakona o javnim cestama raspoređuje
Upravni odbor Poduzeća uz suglasnost ministra za promet i veze na dio za
održavanje i zaštitu i na dio za rekonstrukciju i izgradnju javnih cesta,
u skladu sa srednjoročnim planovima i godišnjim programima.

Član 24.

Upravni odbor Poduzeća izdvaja dio ukupnih sredstava namijenjenih održavanju
javnih cesta za financiranje održavanja malih luka i lučica.

Visinu sredstava iz stava 1. ovoga člana, u skladu s procijenjenim prihodima
od naknada iz točke 4. člana 42. Zakona o javnim cestama od prodanih količina
benzina i plinskog ulja za motorne čamce i jahte, utvrđuje Upravni odbor
Poduzeća uz suglasnost ministra za promet i veze i ministra za pomorstvo.

Član 25.

Dio ukupnih sredstava namijenjenih za gradnju javnih cesta, odlukom
Upravnog odbora Poduzeća, izdvaja se za financiranje gradnje željezničko-cestovnih
prijelaza izvan razine (denivelacije) i za plansko rješavanje veza kopna
s otocima gradnjom javnih cesta. trajektnih pristaništa i udjela u gradnji
trajekata.

Član 26.

Odlukom Upravnog odbora Poduzeća usmjeruje se 30% sredstava, ostvarenih
od naknada iz točaka 1. i 2. člana 42. Zakona o javnim cestama, općinama
odnosno gradu Zagrebu u kojima su ostvarena i koriste se za održavanje
ulica u naselju u dijelu u kojem se obavlja promet motornim vozilima.

Općine i grad Zagreb ostvaruju pravo na sredstva iz stava 1. ovoga člana
na temelju programa koji potvrđuje Upravni odbor Poduzeća.

Dio ukupno ostvarenih sredstava iz člana 44. Zakona o javnim cestama,
a najviše 0,5%, na temelju odluke Upravnog odbora, Poduzeće koristi za
unapređenje istraživačkih i razvojnih programa u djelatnosti javnih cesta,
uz suglasnost Ministarstva prometa i veza.

Član 27.

Odluku o uvođenju posebne naknade iz točke 5. člana 42. Zakona o javnim
cestama donosi Upravni odbor Poduzeća. Odluka iz stava 2. ovoga člana objavljuje
se u Narodnim novinama.

Član 28.

Poduzeće posluje preko svog žiro-računa. Tehničke ispostave iz člana
15. ovog Statuta posluju preko vlastitih podračuna.

3. Planovi i programi rada

Član 29.

Godišnji program gradnje javnih cesta donosi Upravni odbor Poduzeća
uz suglasnost Ministarstva prometa i veza, a u dijelu koji se odnosi na
plansko rješavanje veza kopna s otocima i prema prethodno pribavljenom
mišljenju Ministarstva pomorstva.

Član 30.

Godišnji program održavanja javnih cesta donosi Upravni odbor Poduzeća
uz suglasnost Ministarstva prometa i veza.

Član 31.

Srednjoročni plan gradnje javnih cesta predlaže Upravni odbor Poduzeća
Saboru Republike Hrvatske radi usvajanja, a u dijelu koji se odnosi na
plansko rješavanje veza kopna s otocima, prema prethodno pribavljenom mišljenju
Ministarstva pomorstva.

Član 32.

Srednjoročni plan održavanja javnih cesta donosi Upravni odbor Poduzeća
uz suglasnost Ministarstva prometa i veza.

Član 33.

Planove i programe iz članova 29, 30, 31. i 32. ovoga Statuta predlaže
Upravnom odboru direktor Poduzeća u roku koji se utvrdi odlukom Upravnog
odbora Poduzeća.

4. Izvještavanje o poslovanju

Član 34.

Direktor Poduzeća podnosi Upravnom odboru Poduzeća izvještaje o provođenju
utvrđene poslovne politike i o provođenju odluka Upravnog odbora. Način
i rokove izvještavanja iz stava 1. ovoga člana određuje Upravni odbor Poduzeća
posebnom odlukom.

Član 35.

Upravni odbor Poduzeća podnosi Saboru Republike Hrvatske, a prema potrebi
i Vladi Republike Hrvatske izvještaj o radu i poslovanju Poduzeća redovito,
a najmanje jedanput godišnje.

Član 36.

Način i sadržaj izvještavanja organizacijskih jedinica Poduzeća o njihovom
radu i poslovanju utvrđuje Upravni odbor Poduzeća.

Član 37.

Odredbe ovog Statuta o izvještavanju o poslovanju odgovarajuće se primjenjuju
i na ostale slične akte (analize, informacije i sl.).

IV. UPRAVNI ODBOR PODUZEĆA

1. Sastav

Član 38.

Organ upravljanja u Poduzeću je Upravni odbor Upravni odbor sastoji
se od devet članova.

Član 39.

Šest članova Upravnog odbora imenuje i razrješava Vlada Republike Hrvatske.

Tri člana Upravnog odbora na prijedlog sindikata biraju i razrješavaju
radnici u Poduzeću.

Član 40.

Članovi Upravnog odbora biraju se odnosno imenuju na četiri godine,
a nakon isteka mandata mogu biti ponovno birani odnosno imenovani.

Administrativno-tehničke poslove za Upravni odbor obavlja Služba zajedničkih
poslova.

Član 41.

Radnici u Poduzeću biraju tri člana Upravnog odbora među stručnim radnicima
tako da dva člana izaberu radnici iz Službe održavanja, a jednog člana
zajednički biraju radnici ostalih temeljnih organizacijskih jedinica Poduzeća.

Radnici Poduzeća biraju tri člana Upravnog odbora tajnim glasovanjem
između kandidata koje utvrdi sindikat osnovan u Poduzeću, po organizacijskim
jedinicama iz kojih su kandidati predloženi.

Postupak predlaganja izbora i razrješenja članova Upravnog odbora iz
stava 2. člana 39. ovog Statuta uređuje se posebnim pravilnikom.

Član 42.

Članovima Upravnog odbora, koje imenuje Vlada Republike Hrvatske, pripada
mjesečna naknada u visini 75% prosječnog isplaćenoga čistog osobnog dohotka
radnika u Poduzeću u prethodnom mjesecu.

Upravni odbor Poduzeća donosi odluku o visini mjesečne naknade za članove
Upravnog odbora iz stava 2. člana 39. ovoga Statuta.

Članovima Upravnog odbora pripada i naknada troškova (dnevnice i putni
troškovi) koje imaju u vezi s radom u Upravnom odboru, pod uvjetima i u
visini utvrđenim općim aktom Poduzeća.

Član 43.

Članovi Upravnog odbora biraju predsjednika i zamjenika predsjednika
Upravnog odbora među imenovanim članovima.

Predsjednik Upravnog odbora saziva sjednice, predsjedava sjednicama,
potpisuje akte Upravnog odbora i obavlja druge poslove određene ovim Statutom,
općim aktima koje donosi Upravni odbor i njegovim poslovnikom.

2. Djelokrug

Član 44.

Upravni odbor predlaže Saboru Republike Hrvatske donošenje dugoročnih
i srednjoročnih planova razvoja javnih cesta i statusne promjene Poduzeća.

Član 45.

Upravni odbor, uz suglasnost Sabora Republike Hrvatske, odlučuje o raspolaganju
kapitalom Poduzeća i o mjerilima za raspoređivanje dobiti.

Član 46.

Upravni odbor, uz suglasnost Vlade Republike Hrvatske, donosi Statut
Poduzeća.

Član 47.

Upravni odbor, uz suglasnost Ministarstva prometa i veza, donosi srednjoročni
plan i godišnji program održavanja javnih cesta te godišnji program gradnje
javnih cesta.

Član 48.

Upravni odbor, uz suglasnost ministra za promet i veze, donosi akt o
unutarnjoj organizaciji Poduzeća i akt o razdiobi sredstava za osobne dohotke
radnika u Poduzeću.

Član 49.

Upravni odbor samostalno odlučuje o osnivanju drugih poduzeća, o ulaganjima
u druga poduzeća, o kriterijima za razdiobu sredstava namijenjenih održavanju
javnih cesta po podrućjima odnosno javnim cestama, imenovanju i razrješenju
radnika s posebnim ovlastima i odgovornostima, o donošenju akta o disciplinskoj
i materijalnoj odgovornosti radnika i o ostalim pitanjima određenim ovim
statutom i zakonom.

Član 50.

Radi zaštite vitalnih interesa društvene zajednice, pouzeća ili građana
određenog područja, te odvijanja sigurnog i nesmetanog prometa na javnim
cestama u slučaju štrajka u Poduzeću, Upravni odbor predložit će ministru
za promet i veze da rješenjem utvrdi koji se poslovi i zadaci moraju obnašati,
kako bi se osigurao siguran i nesmetan promet na javnim cestama.

Na temelju rješenja iz stava 1. ovog člana, direktor Poduzeća izdaje
nalog radnicima koji su dužni za vrijeme štrajka obnašati utvrđene poslove
i zadatke.

Član 51.

Upravni odbor donosi opće akte kojima se utvrđuju:

- uvjeti i kriteriji za izdavanje dozvole za izvanredni prijevoz,

- visina i način plaćanja troškova izdavanja dozvola za izvanredni prijevoz,

- kriteriji za utvrđivanje prekomjerne uporabe javnih cesta.

Opći akti iz stava 1. ovog člana objavljuju se u Narodnim novinama.

Član 52.

Upravni odbor, uz suglasnost ministra za promet i veze, donosi potanje
propise o minimalnim uvjetima za projektiranje i gradnju priključaka i
prilaza na javnu cestu i potanje propise za utvrđivanje lokacije te minimalnih
uvjeta za projektiranje i uređenje autobusnih stajališta. Propisi iz stava
1. ovoga člana objavljuju se u Narodnim novinama.

3. Način rada

Član 53.

Upravni odbor može pravovaljano odlučivati ako je na sjednici prisutno
više od polovice članova, a odluke donosi većinom glasova ukupnog broja
svojih članova.

Član 54.

Upravni odbor može osnivati radna tijela (komisije, odbore, radne skupine
i sl.).

Radna tijela Upravnog odbora mogu donijeti poslovnike o svom radu.

Član 55.

Način rada Upravnog odbora uređuje se poslovnikom.

V. DIREKTOR

Član 56.

Direktor Poduzeća organizira rad i rukovodi radom i poslovanjem Poduzeća,
provodi utvrđenu poslovnu politiku, zastupa i predstavlja Poduzeće, izvršava
odluke Upravnog odbora, odgovara za zakonitost rada Poduzeća, te obavlja
ostale poslove utvrđene zakonom, ovim Statutom, poslovnikom Poduzeća i
odlukama Upravnog odbora.

Direktor Poduzeća odgovara za svoj rad Vladi Republike Hrvatske, ministru
za promet i veze i Upravnom odboru.

Član 57.

Direktora imenuje i razrješava Vlada Republike Hrvatske na prijedlog
ministra za promet i veze.

VI. RADNICI S POSEBNIM OVLASTIMA I ODGOVORNOSTIMA

Član 58.

Radnici s posebnim ovlastima i odgovornostima su: zamjenik direktora,
rukovoditelji službi, rukovoditelji biroa, rukovoditelji tehničkih ispostava,
rukovoditelji odjela i rukovoditelj centralnog informatičkog sustava.

Član 59.

Radnike s posebnim ovlastima i odgovornostima imenuje i razrješava Upravni
odbor na prijedlog direktora Poduzeća.

Ako direktor Poduzeća ne podnese prijedlog iz stava 1. ovoga člana ili
Upravni odbor ne prihvati podnijeti prijedlog direktora, radnike s posebnim
ovlastima i odgovornostima imenovat će sam Upravni odbor.

Radnici s posebnim ovlastima i odgovornostima imenuju se na četiri godine,
a nakon isteka mandata mogu biti ponovno imenovani.

Radnici s posebnim ovlastima i odgovornostima odgovorni su Upravnom
odboru i direktoru Poduzeća.

Član 60.

Uvjeti i posebne ovlasti i odgovornosti radnika iz člana 59 ovoga Statuta
utvrđuju se aktom o unutarnjoj organizacij i Poduzeća.

VII. OPĆI AKTI

Član 61.

Opće akte Poduzeća donosi Upravni odbor na prijedlog direktora Poduzeća.

Na temelju važećih propisa, odredaba ovog Statuta i utvrđenih potreba,
u Poduzeću se donose i sljedeći opći akti:

- pravilnik o radnim odnosima

- pravilnik o zaštiti na radu

- pravilnik o formiranju i korištenju sredstava zajedničke potrošnje

- pravilnik o stambenim odnosima

- pravilnik o zaštiti od požara

- pravilnik o računovodstvu

- pravilnik o financijskom poslovanju

- pravilnik o planiranju.

Osim općih akata iz stava 2. ovog člana, upravni odbor može donositi
i druge opće akte.

Opći akti ne mogu biti u suprotnosti s ovim Statutom.

Član 62.

Upravni odbor donosi opće akte Poduzeća na način i po postupku određenim
poslovnikom Upravnog odbora.

VIII. POSLOVNA TAJNA

Član 63.

Poslovnu tajnu Poduzeća čine isprave i podaci čije bi priopćenje neovlaštenoj
osobi bilo protivno poslovanju Poduzeća i koje bi štetilo interesima i
poslovnom ugledu Poduzeća.

Član 64.

Isprave i podaci koji čine poslovnu tajnu određuju se općim aktom koji
donosi Upravni odbor. Isprave i podatke koji čine poslovnu tajnu Poduzeća
mogu drugim osobama priopćavati samo osobe ovlaštene općim aktom iz stava
1. ovoga člana.

Član 65.

Poslovnu tajnu Poduzeća dužni su čuvati svi radnici, bez obzira na način
na koji su za nju saznali. Dužnost čuvanja poslovne tajne traje i nakon
prestanka radnog odnosa radnika u Poduzeću. Radnici Poduzeća dužni su čuvati
poslovnu tajnu koju saznaju u obavljanju poslova s drugim poduzećima.

IX. OPĆENARODNA OBRANA I DRUŠTVENA SAMOZAŠTITA

Član 66.

U skladu s propisima i planovima društveno-političke zajednice, u Poduzeću
se pripremaju, donose i provode planovi i programi radi osiguranja obavljanja
poslova iz svoje djelatnosti u slučaju rata, neposredne ratne opasnosti
i u drugim izvanrednim prigodama (poplave, požari, potresi i sl.).

Član 67.

Podatke vežne za općenarodnu obranu i društvenu samozaštitu dužni su
čuvati svi radnici Poduzeća.

Član 68.

Posebnim općim aktom Poduzeća uredit će se pitanja iz oblasti općenarodne
obrane i društvene samozaštite.

X. UNAPREĐENJE ZAŠTITE ČOVJEKOVA OKOLIŠA

Član 69.

Poduzeće će organizirati obavljanje poslova iz svoje djelatnosti na
način koji osigurava zaštitu i unapređenje čovjekova okoliša. Pitanja zaštite
i unapredenja čovjekova okoliša uredit će se posebnim općim aktom Poduzeća.

XI. SURADNJA SA SINDIKATOM

Član 70.

Poduzeće će, u skladu s odredbama zakona i kolektivnog ugovora, osigurati
uvjete za rad i djelovanje sindikata i sindikalnih povjerenika.

Član 71.

Sindikat je ovlašten, u skladu s odredbama zakona i kolektivnog ugovora,
podnositi Upravnom odboru Poduzeća prijedloge, mišljenja i primjedbe glede
ostvarivanja sindikalnih prava i zaštite radnika.

Upravni odbor Poduzeća dužan je zauzeti stajalište u podnijetim mišljenjima,
prijedlozima i primjedbama sindikata i o tome obavijestiti sindikat u rokovima
utvrđen odredbama općih akata Poduzeća kojima se uređuju zaštita prava
radnika i ostvarivanje tih prava.

Član 72.

Kada nadležno tijelo odlučuje o zahtjevu za zaštitu prava radnika, dužno
je na sjednicu pozvati i ovlaštenog predstavnika sindikata, a i onda kad
odlučuje o odgovornosti radnika.

XII. IZMJENE I DOPUNE STATUTA

Član 73.

O izmjenama i dopunama Statuta Poduzeća odlučuje Upravni odbor.

Upravni odbor može odlučiti da se o prijedlogu odluke o izmjenama i
dopunama Statuta provede raspravau organizacijskim jedinicama Poduzeća.

Izmjene i dopune Statuta obavljaju se na način i po postupku na koji
je i donijet.

XIII. PRIJELAZNE I ZAVRŠNE ODREDBE

Član 74.

S danom početka rada Poduzeća, Upravni odbor će odlukom, privremeno
- na šest mjeseci, imenovati vršitelje dužnosti osoba s posebnim ovlastima
i odgovornostima iz člana 58. ovoga Statuta.

Član 75.

Opće akte određene ovim Statutom Upravni odbor donijet će najkasnije
u roku dva mjeseca od dana stupanja na snagu ovoga Statuta.

Do donošenja općih akata iz stava 1. ovoga člana Upravni odbor će privremenim
odlukama riješiti pitanja i odnose koji se uređuju tim aktima.

Član 76.

Tumačenje odredaba ovog Statuta daje Upravni odbor.

Član 77.

Na ovaj Statut suglasnost daje Vlada Republike Hrvatske

Član 78.

Ovaj Statut stupa na snagu slijedećeg dana nakon objave u "Narodnim
novinama".

Broj: 18/90

Zagreb, 16. studenoga 1990.

Predsjednik Upravnog odbora

**prof. dr. Dražen Topolnik, v. r.**

Statut, NN 57/1990-1120